คาดเบี้ยชีวิตขายดีหนีดอกขาลง
แบงก์กสิกรไทย ชี้ดอกเบี้ยขาลง ประกันชีวิตรับผลดี ลูกค้าหาทางลงทุนด้านอื่นเพิ่ม
1 พ.ค. 2558

แบงก์กสิกรไทย ชี้ดอกเบี้ยขาลง ประกันชีวิตรับผลดี ลูกค้าหาทางลงทุนด้านอื่นเพิ่ม
น.ส.กิติยา ฤกษ์ภูริทัต ผู้ช่วยกรรมการผู้จัดการ สายงานธุรกิจลูกค้าและเครือข่ายบริการ ธนาคารกสิกรไทย เปิดเผยว่า  การปรับลดดอกเบี้ยนโยบายของคณะกรรมการนโยบายการเงิน (กนง.) เมื่อวันที่ 29 เม.ย.ที่ผ่านมา จะส่งผลดีต่อธุรกิจประกัน เนื่องจากทำให้ลูกค้าหันมาลงทุนธุรกิจประกันชีวิตเพื่อหาผลตอบแทนเพิ่มขึ้นมากกว่าการฝากเงินไว้กับธนาคาร  ดังนั้นมองว่าในช่วงไตรมาส 2 ยอดขายแบงก์แอสชัวรันส์จะขยายตัวดีขึ้น
อย่างไรก็ตาม ในช่วงไตรมาสแรกที่ผ่านมา ธนาคารมียอดขายกรมธรรม์อยู่ที่ 7,000 ล้านบาท หรือเติบโต 20% เนื่องจากภาวะเศรษฐกิจที่ชะลอตัว ขณะที่การส่งออกไม่ดี และราคาสินค้าเกษตรตกต่ำอาจมีผลกระทบต่อกำลังซื้อของผู้บริโภค
สำหรับการขายประกันผ่านแบงก์แอสชัวรันส์ในปีนี้ ตั้งเป้าหมายไว้จะมีเบี้ยรับรวมอยู่ที่ 6.45 หมื่นล้านบาท หรือเติบโต 28%  จากปีก่อนอยู่ที่ 5.8 หมื่นล้านบาท  แบ่งเป็นเบี้ยต่ออายุอยู่ที่ 3.4 หมื่นล้านบาท และเบี้ยใหม่ 30,500 ล้านบาท หรือเติบโต 19%  
“ในส่วนของเบี้ยประกันวินาศภัยยังมีสัดส่วนยอดขายที่น้อยอยู่  ซึ่งในปีนี้เราจะขยายตลาดให้มากขึ้น และคาดว่าจะทำเบี้ยใหม่ได้ 2,000 ล้านบาท เพิ่มขึ้นเมื่อเทียบกับปีที่ผ่านมาที่ทำได้ 1,500 ล้านบาท ขณะที่เบี้ยใหม่จากประกันชีวิตจะทำได้ 2.85 หมื่นล้านบาท” น.ส.กิติยา กล่าว 
นายเกศพงศ์ นาทะสิริ รองกรรมการผู้จัดการ บริษัท เมืองไทยประกันชีวิต กล่าวว่า หลังจากนี้แบบประกันสำหรับช่องทางขายผ่านธนาคารกสิกรไทย จะหันมาจับกลุ่มลูกค้าระดับกลางลงล่างให้มากขึ้น เพื่อจะได้ขยายฐานลูกค้าให้มากขึ้น ซึ่งลูกค้ากลุ่มนี้จะมีเบี้ยปีละไม่เกิน  2 หมื่นบาท  มีความต้องการทั้งแบบออมทรัพย์ระยะสั้น และแบบที่ได้สิทธิในการลดหย่อนภาษี จากเดิมที่ธนาคารเน้นตลาดลูกค้าระดับกลางถึงบนเป็นหลัก ขณะที่เบี้ยต่ออายุลูกค้าธนาคารกสิกรไทยยังอยู่ในอัตราสูงประมาณ 80%